Regionsudvalgets udtalelse om "Forslag til Europa-Parlamentets og Rådets forordning om det fælles glossar for offentlige kontrakter (CPV)"

(2002/C 192/12)

REGIONSUDVALGET har -

under henvisning til Forslag til Europa-Parlamentets og Rådets forordning om det fælles glossar for offentlige kontrakter (CPV) (KOM(2001) 449 endelig),

under henvisning til Rådets beslutning af 15. september 2001 om i henhold til EF-traktatens artikel 265, stk. 1, at anmode om Regionsudvalgets udtalelse,

under henvisning til formandens beslutning af 11. september 2001 om at henvise det forberedende arbejde til Underudvalg 6 "Beskæftigelse, Økonomisk Politik, Det Indre Marked, Industri, SMV",

under henvisning til Kommissionens meddelelse om offentlige indkøb i Den Europæiske Union (KOM(98) 143 endelig udg.),

under henvisning til sin udtalelse om Kommissionens meddelelse om offentlige indkøb i Den Europæiske Union (CdR 108/98 fin)(1),

under henvisning til Kommissionens grønbog "Offentlige indkøb i EU - Overvejelser for fremtiden" (KOM(96) 583 endelig udg.),

under henvisning til sin udtalelse om Kommissionens grønbog "Offentlige indkøb i EU - Overvejelser for fremtiden" (CdR 81/97 fin)(2),

under henvisning til Forslag til Europa-Parlamentets og Rådets direktiv om samordning af fremgangsmåderne ved indgåelse af offentlige indkøbskontrakter, offentlige tjenesteydelseskontrakter og offentlige bygge- og anlægskontrakter og Forslag til Europa-Parlamentets og Rådets direktiv om samordning af fremgangsmåderne ved indgåelse af kontrakter om vand- og energiforsyning samt transport (KOM(2000) 275 endelig og KOM(2000) 276 endelig),

under henvisning til sin udtalelse om Forslag til Europa-Parlamentets og Rådets direktiv om samordning af fremgangsmåderne ved indgåelse af offentlige indkøbskontrakter, offentlige tjenesteydelseskontrakter og offentlige bygge- og anlægskontrakter og Forslag til Europa-Parlamentets og Rådets direktiv om samordning af fremgangsmåderne ved indgåelse af kontrakter om vand- og energiforsyning samt transport (CdR 312/2000 fin)(3),

under henvisning til forslag til Regionsudvalgets udtalelse (CdR 391/2001 rev. 2), som blev vedtaget enstemmigt af Underudvalg 6 den 21. januar 2002 med Catarina Segersten-Larsson (S/PPE, rådmand for oppositionen i Landstinget i Värmland) som ordfører,

og ud fra følgende betragtning,

Regionsudvalget ser meget positivt på CPV og hilser den nye og forbedrede udgave af glossaret velkommen, men vil dog gøre opmærksom på, at yderligere ændringer bør overvejes med henblik på at gøre glossaret mere formålstjenligt og brugervenligt -

på den 43. plenarforsamling den 13.-14. marts 2002 (mødet den 14. marts) enstemmigt vedtaget følgende udtalelse.

1. Regionsudvalgets syn på forslagene

1.1. Regionsudvalget mener, at et godt glossar til offentlige indkøb er en forudsætning for, at offentlige indkøb kan fungere i praksis. Hvis ikke ordregiverne kan kode deres indkøb på korrekt måde, risikerer man, at eventuelle leverandører ikke finder annoncerne, hvilket kan hæmme konkurrencen.

1.2. Regionsudvalget har i tidligere udtalelser om offentlige indkøb understreget vigtigheden af, at reglerne vedrørende offentlige indkøb forenkles. Derfor ser Regionsudvalget meget positivt på Kommissionens forslag om anvendelse af kun ét indkøbsglossar. Dette vil indebære en lettelse for såvel ordregivere som leverandører. Regionsudvalget er overbevist om, at et velfungerende kodificeringssystem vil lette behandlingen for såvel de ordregivende enheder som for leverandørerne, og at det væsentligt vil reducere risikoen for misforståelser. Det vil også spare tid og penge takket være en mere effektiv behandling.

1.3. Regionsudvalget hilser den nye og forbedrede udgave af CPV-nomenklaturen velkommen, men mener, at den stadig har nogle mangler, der gør den vanskelig at finde rundt i. Mange erfarne ordregivere finder den grundlæggende struktur ulogisk. Samtidig opfattes glossaret i visse tilfælde som overdetaljeret og i andre tilfælde som for groft i sin inddeling.

1.4. Nogle eksempler på den ulogiske inddeling kan nævnes. Sutter og kreditkort indgår i samme gruppe. I en anden gruppe finder man rammer til billeder, kroge og øjer samt skibsskruer. Pumper til medicinsk brug er opført sammen med betonpumper. Levering af sengetøj til hospitaler, der af plejepersonale opfattes som en vaskeritjeneste, er opført under sundhedsvæsen og sociale foranstaltninger. Det er også et problem, at visse produkter optræder flere gange, hvilket gør det vanskeligt for ordregiverne at gennemskue, om de har angivet det rigtige produkt. Et andet område, der skaber problemer, er medicinkoderne, hvor ordregiverne oplever rubrikinddelingen som ulogisk. For eksempel er det uklart, hvorfor fem vacciner specificeres på præparatniveau, mens mange medicingrupper helt mangler rubrikker.

1.5. Regionsudvalget understreger, at udviklingen i medlemsstaterne går i retning af mere elektronisk handel. En praktisk anvendelig nomenklatur for offentlige indkøb er en af forudsætningerne for, at denne handel kan fungere optimalt.

1.6. Regionsudvalget minder om, at et bedre CPV-glossar også kunne gøre det muligt for Kommissionen at få en korrekt indkøbsstatistik direkte fra TED-databasen(4), hvilket ville reducere de ordregivende myndigheders administrative byrde.

1.7. Regionsudvalget gør opmærksom på, at CPV er et eksempel på, at tidlig inddragelse af Regionsudvalget og bedre inddragelse af de lokale og regionale aktører i forberedelsen af EU's politik i medlemsstaterne - som omtalt i hvidbogen om nye styreformer i EU(5) - kunne have gjort Kommissionens høringsproces mere frugtbar, idet en tilstrækkelig omfattende revision af CPV forudsætter praktisk førstehåndskendskab til anvendelse af glossaret.

1.8. Regionsudvalget opfordrer Kommissionen, Europa-Parlamentet og Rådet til at tage hensyn til de ændringsforslag til CPV, der fremlægges i denne udtalelse, samt til de eventuelle yderligere ændringsforslag fra lokale og regionale aktører eller deres repræsentanter, som fremlægges på et senere stadium i beslutningsprocessen vedrørende CPV.

2. Regionsudvalgets henstillinger i forbindelse med forslagene

2.1. Regionsudvalget har i flere tidligere udtalelser om offentlige indkøb peget på de praktiske problemer med CPV(6).

2.2. Regionsudvalget finder det positivt, at man har et glossar, men det er en forudsætning, at glossaret fungerer tilfredsstillende. Ifølge oplysninger fra såvel ordregivende enheder som virksomheder er den reviderede udgave af CPV-glossaret stadig uklar, heterogen og svær at finde rundt i.

2.3. Den manglende logik i den grundlæggende struktur opfattes som det største problem. For varernes vedkommende bør man overveje at lade inddelingen bygge på produktets anvendelse og ikke på, hvad det er fremstillet af. Ellers opstår nemlig den situation, at et produkt kan optræde flere steder. Hvis der eksisterer internationalt benyttede og kendte inddelingsmetoder på et område, bør man overveje at lade dem ligge til grund for inddelingen. Et eksempel er lægemidler, hvor det er hensigtsmæssigt at bruge ATC-systemet. ATC-koden udarbejdes af WHO og anbefales til opgørelser over anvendelse af medicin.

2.4. Ved offentlige indkøb er det ønskeligt også at nå ud til leverandører, der ikke har specialiseret sig i salg til den offentlige sektor eller til et bestemt geografisk område. Det er her vigtigt at bemærke, at der eksisterer et klassificeringssystem til søgning, udvælgelse og identificering af produkter og tjenester, nemlig UNSPSC (Universal Standard Products and Service Classification). Dette system har vundet udbredelse blandt en bred vifte af brugere i forbindelse med elektronisk handel.

2.5. Det er vigtigt, at parallel anvendelse af CPV og UNSPSC kan finde sted forholdsvis smidigt. Dette kan f.eks. opnås med en krydsreferenceliste for de to systemer. Kommissionen bør således sammen med UNSPSC sikre, at krydsreferencelister, som kan bruges i forbindelse med elektronisk handel, udarbejdes og føres ajour.

2.6. Hvis revisionsarbejdet og arbejdet med vedligeholdelse og ajourføring af CPV skal bære frugt og man skal få et velfungerende glossar, er det absolut nødvendigt, at ordregivere og leverandører med praktisk erfaring inddrages. Da det regionale og lokale niveau står for en meget betydelig del af de offentlige indkøb, henstiller Regionsudvalget, at en stor del af indkøbsekspertisen repræsenterer netop disse niveauer.

Bruxelles, den 14. marts 2002.

Albert Bore

Formand for

Regionsudvalget

(1) EFT C 373 af 2.12.1998, s. 13.

(2) EFT C 244 af 11.8.1997, s. 28.

(3) EFT C 144 af 16.5.2001, s. 23.

(4) Tenders Electronic Daily.

(5) Nye styreformer i EU - En hvidbog (KOM(2001) 428 endelig).

(6) CdR 81/97 fin punkt 3.4.1-3.4.3, CdR 108/98 fin punkt 3.3.5, CdR 312/2000 fin punkt 2.8.1-2.8.4.